Երիտասարդության միջազգային օր

Երիտասարդության միջազգային օր (անգլ.՝ International Youth Day), երիտասարդությանն առնչվող հարցերի վերաբերյալ տեղեկացվածության բարձրացմանը միտված միջազգային օր։ ՄԱԿ-ի կողմից հաստատված ամենամյա այս տոնն առաջին անգամ նշվել է 2000 թվականի օգոստոսի 12-ին։


== Նախապատմություն ==
1995 թվականի դեկտեմբերի 14-ին ՄԱԿ-ի Գլխավոր ասամբլեան, հաշվի առնելով հասարակության մեջ երիտասարդության կարևորագույն դերը, ընդունել է ոլորտային հիմնարար մի փաստաթուղթ (A/RES/50/81)՝ Երիտասարդությանն առնչվող գործողությունների համաշխարհային ծրագիրը (ԵԳՀԾ (WPAY))։ 
1998 թվականին Լիսաբոնում տեղի ունեցած երիտասարդության հարցերով նախարարների համաշխարհային խորհրդաժողովը նույնպես, կարևորելով երիտասարդության դերը, իր Երիտասարդական քաղաքականության ու ծրագրերի մասին հռչակագրում (WCMRY/1998/28) առաջարկել է օգոստոսի 12-ը հռչակել երիտասարդության միջազգային օր։


== Հռչակում ==
Իր աջակցությունը հայտնելով Լիսաբոնյան հռչակագրի առաջարկին և հիմք ընդունելով իր նախորդ որոշումները՝ ՄԱԿ-ի Գլխավոր ասամբլեան 1999 թվականի դեկտեմբերի 17-ին որոշում է կայացրել (A/RES/54/120, կետ 7-րդ) օգոստոսի 12-ը հռչակել Երիտասարդության միջազգային օր։


== Նպատակ ==
Երիտասարդության միջազգային օրվա նպատակն է հիշեցնել աշխարհի զարգացման և կառուցման գործում երիտասարդների դերի, ինչպես նաև նրանց առջև կանգնած ամենօրյա խնդիրների մասին։
ՄԱԿ-ի Գլխավոր ասամբլեան բոլոր շահագրգիռ կողմերին առաջարկում է Օրվա նշանավորման և Գործողությունների ծրագրի վերաբերյալ իրազեկության բարձրացման նպատակով բոլոր մակարդակներում կազմակերպել տեղեկատվական-քարոզչական միջոցառումներ (հատկապես երիտասարդների շրջանում)։

Ենթադրվում է, որ ամբողջ աշխարհում կառավարությունների, կազմակերպությունների համար երիտասարդության հիմնախնդիրների վրա ուշադրություն հրավիրելու հնարավորություն է ստեղծվում։


== Անցկացման ձև ==
Ավանդաբար տոնի նախօրեին ուղերձով հանդես է գալիս ՄԱԿ-ի Գլխավոր քարտուղարը։
Տարբեր երկրներում շնորհավորական ուղերձներով հանդես են գալիս նաև կենտրոնական իշխանության և տեղական ինքնակառավարման մարմինների ղեկավարները, տարաբնույթ միջազգային և ազգային կազմակերպությունների ու կառույցների ներկայացուցիչները։ Տեղի են ունենում ոլորտի պատասխանատուների, երիտասարդական կազմակերպությունների հանդիպումներ, քննարկումներ, երիտասարդական ու մշակութային միջոցառումներ։


== Միջազգային օրվա թեմաներ ==
Յուրաքանչյուր հերթական օրվա (տարվա) համար ընտրվում է որոշակի թեմատիկ ուղղություն, որի շրջանակում էլ փորձ է արվում համատեղել, կենտրոնացնել շահագրգիռ կողմերի ջանքերը։

2020 թվական՝ «Երիտասարդների ներգրավվածությունը համաշխարհային հարցերում»
2019 թվական՝ «Փոխակերպելով կրթությունը»
2016 թվական՝ «Ճանապարհ դեպի 2030՝ վերացնել աղքատությունը և հասնել կայուն սպառնման և արտադրության»
2015 թվական՝ «Երիտասարդություն և քաղաքացիական մասնակցություն»
2014 թվական՝ «Երիտասարդություն և հոգեկան առողջություն»
2013 թվական՝ «Երիտասարդության միգրացիա՝ առաջընթաց զարգացման ճանապարհին»
2012 թվական՝ «Կառուցենք ավելի լավ երկիր. համագործակցություն երիտասարդության հետ»
2011 թվական՝ «Փոխենք մեր աշխարհը»
2010 թվական՝ «Երկխոսություն և փոխըմբռնում»
2010 - 2011` Երիտասարդության միջազգային տարի
2009 թվական՝ «Կայունություն՝ մեր մարտահրավերը, մեր ապագան»
2008 թվական՝ «Երիտասարդությունն ու կլիմայի փոփոխությունը. ժամանակն է գործելու»
2007 թվական՝ «Եղիր նկատելի, եղիր լսելի. երիտասարդության մասնակցությունը հանուն զարգացման»
2006 թվական՝ «Աղքատության դեմ համատեղ պայքար. երիտասարդությունն ու աղքատության վերացումը»
2005 թվական՝ «ԵԳԾՀ+10. պարտավորությունների ապահովում»
2004 թվական՝ «Երիտասարդությունը սերունդների համագործակցության վրա հիմնված հասարակությունում»
2003 թվական՝ «Երիտասարդների համար արժանապատիվ և արդյունավետ աշխատանք ամենուրեք»
2002 թվական՝ «Այժմ և հանուն ապագայի. երիտասարդության գործունեությունը՝ կայուն զարգացմամբ»
2001 թվական՝ «Առողջապահական և գործազրկության խնդիրների լուծում»
2000 թվական՝ Երիտասարդության միջազգային առաջին օրվա անցկացում


== Հայաստանում ==

2000-ականների կեսերից տոնը սկսել են նշել նաև Հայաստանում։ Այդ օրը Հայաստանի և Արցախի տարբեր համայնքներում իրականացվում են տոնին նվիրված տարաբնույթ միջոցառումներ, այդ թվում՝ պաշտոնատար անձանց այցեր, հանդիպումներ, քննարկումներ երիտասարդական կազմակերպությունների ու խմբերի հետ։ 
Մայրաքաղաքում ու մարզերում անցկացվում են երիտասարդական փառատոններ, ֆորումներ, սեմինարներ, շնորհանդեսներ, էքսպո-ցուցահանդեսներ, աշխատանքի տոնավաճառներ, մշակութային-ժամանցային միջոցառումներ և այլն։ Դրանց գերակշիռ մեծամասնությունը հանրային, բաց մասնակցային սկզբունքով, հաճախ ՏԻՄ կառույցների հետ համագործակցելով, նախապատրաստում ու իրականացնում են երիտասարդական հասարակական կազմակերպություններն ու նախաձեռնող խմբերը։


== Արտաքին հղումներ ==
Միջազգային օրվա պաշտոնական էջը ՄԱԿ-ի կայքում (անգլ.)


== Ծանոթագրություններ ==